Bejaarde op kleinhoewe geskietArgieffoto ter illustrasie. (Foto: Maroela Media) ’n Bejaarde man (72) is Woensdag op sy kleinhoewe naby Hankey in die Oos-Kaap geskiet en word tans in die hospitaal behandel. Die man het glo sy honde hoor blaf en ondersoek ingestel toe rowers op hom losgebrand het. Hy is een keer in die been geskiet. “Hy het by die kombuisdeur uitgestap toe ’n onbekende aantal verdagtes, wat ’n paar meter van die huis af gestaan het, op hom begin skiet het. “Een van die koeëls het die slagoffer in die onderkant van sy been getref. Die slagoffer was ook gewapen en het skote op die aanvallers afgevuur,” sê sers. Majola Nkohli, polisiewoordvoerder. Volgens Nkohli het die aanvallers van die toneel gevlug en dit is in hierdie stadium onbekend of een van hulle tydens die voorval beseer is. “Die polisie ondersoek tans ’n saak van poging tot moord.” Enigiemand met inligting wat tot die inhegtenisneming van die verdagtes kan lei, word versoek om die speurkapt. Trevor Engelbrecht by 082 441 7735 te kontak.